《海门雨中望海》
清代·颜肇维

海势如涌碧，天地旋不流。冒雨登海门，但见白气浮。

远望天如登，苍苍别一州。疑堕烟雾中，卑云脚下稠。

昨日郡城出，鸣榔半夜至。谁识百川长，三江汇于是。

设险备倭人，百里门庭地。在昔嘉靖时，番舶事初乖。

波臣蓄逆谋，沧溟变尘埃。元戎出山左，时推张韩才。

一战浙水殷，风吹画角哀。地是蜃蛤居，宰今颜氏子。

栅浦与桃渚，生男多在水。走利最轻捷，性命啼涔里。

麦秀苗蕲蕲，养生惟鱼盐。南通闽与粤，粳米转云帆。

大牙旧相制，分隶事诚难。有兵可以守，有田可以屯。

其顽亦易化，诗书渐相循。其居亦易定，官吏如至亲。

腹里不容枭，环海尽王臣。后来官兹土，尚三复兹言。

君不见临海之山高崒嵂，扶桑之国鲛人室。长风万里来，炎天上赤日。

噫嘘兮，海上阴晴不可必。

作者简介：颜肇维，字次雷，晚号红亭老人，曲阜人。贡生，官临海知县。有《钟水堂集》、《赋莎斋稿》、《漫翁编年稿》。